CELEX: 32013B0627
Language: et
Date: 2013-04-17 00:00:00
Title: 2013/627/EL: Euroopa Parlamendi otsus, 17. aprill 2013 , ühisettevõtte SESAR 2011. aasta raamatupidamiskontode sulgemise kohta

16.11.2013   
            
            
               ET
            
            
               Euroopa Liidu Teataja
            
            
               L 308/373
            
         
      EUROOPA PARLAMENDI OTSUS,
   17. aprill 2013,
   ühisettevõtte SESAR 2011. aasta raamatupidamiskontode sulgemise kohta
   (2013/627/EL)
   EUROOPA PARLAMENT,
   
               —
            
            
               võttes arvesse ühisettevõtte SESAR 2011. aasta lõplikku raamatupidamise aastaaruannet,
            
         
               —
            
            
               võttes arvesse kontrollikoja aruannet ühisettevõtte SESAR eelarveaasta 2011 raamatupidamise aastaaruande kohta koos ühisettevõtte vastustega (1),
            
         
               —
            
            
               võttes arvesse nõukogu 12. veebruari 2013. aasta soovitust (05755/2013 – C7-0040/2013),
            
         
               —
            
            
               võttes arvesse Euroopa Liidu toimimise lepingu artiklit 319,
            
         
               —
            
            
               võttes arvesse nõukogu 25. juuni 2002. aasta määrust (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust), (2) eriti selle artiklit 185,
            
         
               —
            
            
               võttes arvesse Euroopa Parlamendi ja nõukogu 25. oktoobri 2012. aasta määrust (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002), (3) eriti selle artiklit 208,
            
         
               —
            
            
               võttes arvesse nõukogu 27. veebruari 2007. aasta määrust (EÜ) nr 219/2007 ühisettevõtte loomise kohta Euroopa lennuliikluse uue põlvkonna juhtimissüsteemi (SESAR) väljaarendamiseks, (4) eriti selle artiklit 4b,
            
         
               —
            
            
               võttes arvesse komisjoni 19. novembri 2002. aasta määrust (EÜ, Euratom) nr 2343/2002 (raamfinantsmääruse kohta asutustele, millele viidatakse nõukogu määruse (EÜ, Euratom) nr 1605/2002 artiklis 185), (5) eriti selle artiklit 94,
            
         
               —
            
            
               võttes arvesse kodukorra artiklit 77 ja VI lisa,
            
         
               —
            
            
               võttes arvesse eelarvekontrollikomisjoni raportit ning transpordi- ja turismikomisjoni arvamust (A7-0101/2013),
            
         
               1.
            
            
               annab heakskiidu ühisettevõtte SESAR 2011. aasta raamatupidamiskontode sulgemisele;
            
         
               2.
            
            
               teeb presidendile ülesandeks edastada käesolev otsus ühisettevõtte SESAR tegevdirektorile, nõukogule, komisjonile ja kontrollikojale ning korraldada nende avaldamine Euroopa Liidu Teatajas (L-seerias).
            
         
      
         
            President
         
         Martin SCHULZ
         
      
      
         
            Peasekretär
         
         Klaus WELLE
         
      
   
   
      (1)  ELT C 6, 10.1.2013, lk 46.
   
      (2)  EÜT L 248, 16.9.2002, lk 1.
   
      (3)  ELT L 298, 26.10.2012, lk 1.
   
      (4)  ELT L 64, 2.3.2007, lk 1.
   
      (5)  EÜT L 357, 31.12.2002, lk 72.
   
      
         EUROOPA PARLAMENDI RESOLUTSIOON,
      17. aprill 2013,
      Euroopa Liidu ametite 2011. aasta eelarve täitmisele heakskiidu andmise kohta: tulemused, finantsjuhtimine ja kontroll
      EUROOPA PARLAMENT,
      
                  —
               
               
                  võttes arvesse komisjoni 14. novembri 2011. aasta aruannet Euroopa Parlamendile ja nõukogule 2009. aasta eelarve täitmisele heakskiidu andmise otsuse järelmeetmete kohta (COM(2011) 736) ning sellele lisatud komisjoni töödokumente (SEC(2011) 1350 ja SEC(2011) 1351),
               
            
                  —
               
               
                  võttes arvesse Euroopa Parlamendi, Euroopa Liidu Nõukogu ja Euroopa Komisjoni 19. juuli 2012. aasta ühisavaldust detsentraliseeritud ametite kohta,
               
            
                  —
               
               
                  võttes arvesse 19. juuli 2012. aasta ühisavaldusele lisatud ELi detsentraliseeritud ameteid käsitlevat ühist lähenemisviisi,
               
            
                  —
               
               
                  võttes arvesse ELi detsentraliseeritud ameteid käsitleva ühise lähenemisviisi järelmeetmete tegevuskava, mille komisjon võttis vastu 2012. aasta detsembris,
               
            
                  —
               
               
                  võttes arvesse komisjoni teatist „Euroopa ametid - edasised sammud” (COM(2008) 135),
               
            
                  —
               
               
                  võttes arvesse oma 10. mai 2012. aasta resolutsiooni 2010. aasta eelarve täitmisele heakskiidu andmise kohta: Euroopa Liidu asutuste tulemused, finantsjuhtimine ja kontroll (1),
               
            
                  —
               
               
                  võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, (2) eriti selle artiklit 185,
               
            
                  —
               
               
                  võttes arvesse Euroopa Parlamendi ja nõukogu 25. oktoobri 2012. aasta määrust (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002, (3) eriti selle artiklit 208,
               
            
                  —
               
               
                  võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, (4) eriti selle artiklit 96,
               
            
                  —
               
               
                  võttes arvesse kontrollikoja eriaruannet nr 15/2012 „Huvide konfliktide haldamine valitud Euroopa Liidu ametites”,
               
            
                  —
               
               
                  võttes arvesse kontrollikoja iga-aastaseid eriaruandeid (5) detsentraliseeritud ametite 2011. aasta raamatupidamise aastaaruannete kohta,
               
            
                  —
               
               
                  võttes arvesse oma 7. aprillil 2009. aastal avaldatud uurimust ELi ametite ühiste tugiteenuste loomise võimaluste ja teostatavuse kohta,
               
            
                  —
               
               
                  võttes arvesse oma 18. mai 2010. aasta deklaratsiooni ELi jõupingutuste kohta korruptsiooni vastu võitlemisel, (6) oma 15. septembri 2011. aasta resolutsiooni ELi jõupingutuste kohta korruptsiooniga võitlemisel (7) ning komisjoni teatist võitluse kohta korruptsiooniga Euroopa Liidus (COM(2011) 308),
               
            
                  —
               
               
                  võttes arvesse kodukorra artiklit 77 ja VI lisa,
               
            
                  —
               
               
                  võttes arvesse eelarvekontrollikomisjoni raportit ning tööhõive- ja sotsiaalkomisjoni, keskkonna-, rahvatervise ja toiduohutuse komisjoni ja kodanikuvabaduste, justiits- ja siseasjade komisjoni arvamusi (A7-0118/2013),
               
            
                  A.
               
               
                  arvestades, et käesolev resolutsioon sisaldab kõigi määruse (EÜ, Euratom) nr 1605/2002 artiklile 185 vastavate ametite eelarve täitmisele heakskiidu andmise otsuste juurde kuuluvaid horisontaalseid tähelepanekuid vastavalt määruse (EÜ, Euratom) nr 2343/2002 artiklile 96 ja Euroopa Parlamendi kodukorra VI lisa artiklile 3;
               
            
                  B.
               
               
                  arvestades, et ametite arv on viimasel aastakümnel suurenenud kolmekordseks – kümnelt 2001. aastal 30ni 2011. aastal;
               
            
         Üldised küsimused
      
      
                  1.
               
               
                  rõhutab ametite täidetavate ülesannete tähtsust ning otsest mõju kodanike igapäevaelule, eelkõige seoses ravimite kvaliteedi, toiduohutuse, lennuturvalisuse või nakkushaiguspuhangute kontrolliga; rõhutab sellega seoses ametite, eriti reguleerivate ametite ja sõltumatu teabe kogumise eest vastutavate ametite autonoomsuse ülimat tähtsust; tuletab meelde, et detsentraliseeritud ametite asutamise peamine põhjus oli teha sõltumatuid tehnilisi ja teaduslikke hindamisi;
               
            
                  2.
               
               
                  tuletab meelde, et pärast kolm aastat väldanud analüüsimist ja läbirääkimisi võtsid Euroopa Parlament, nõukogu ja komisjon 2012. aasta juulis vastu detsentraliseeritud ameteid käsitleva ühise lähenemisviisi – poliitilise kokkuleppe nende ametite tulevase haldamise ja reformimise kohta; väljendab heameelt selle kokkuleppe järelduste üle, kuid taunib asjaolu, et selles ei sätestatud ei selles soovitatud meetmete elluviimise otsustamismenetlust ega korda, mille kohaselt Euroopa Parlament teostaks nende menetluste järelevalvet;
               
            
                  3.
               
               
                  avaldab heameelt kontrollikoja aruande ja eelkõige püüdluste üle täita Euroopa Parlamendi nõudmine tagada auditite parem kvaliteet ja hõlbustada eelarve täitmisele heakskiidu andmise menetlust;
               
            
                  4.
               
               
                  märgib rahuloluga, et kontrollikoja auditiaruanded sisaldavad nüüd rohkem üksikasjalikku teavet kui eelnevatel aastatel; innustab kontrollikoda jätkama seda positiivset suundumust ning arendama edasi tulemusauditi elemente nii oma mitmetes iga-aastastes auditiaruannetes kui ka eriaruannetes; kutsub kontrollikoda üles ergutama arutelusid, mille käigus kuulatakse ära mõlemad osapooled, alati kui ametid seda soovivad, ning parandama oma aruannete informatiivsust ja läbipaistvust, näiteks märkides nõuetekohaselt ära need juhtumid, mil amet ise on probleemi tuvastanud ja sellest kontrollikojale teatanud, ja näidates veelgi selgemalt ära juhtumid, mille puhul on esitatud reservatsioon;
               
            
                  5.
               
               
                  tuletab kõikidele ametitele meelde kohustust saata eelarve täitmisele heakskiidu andmise eest vastutavale institutsioonile oma direktori koostatud aruanne, mis sisaldab kokkuvõtet siseaudiitori teostatud siseauditite arvu ja liigi, antud soovituste ja nende alusel võetud meetmete kohta, nagu on ette nähtud määruse (EÜ, Euratom) nr 2343/2002 artikli 72 lõikes 5;
               
            
                  6.
               
               
                  tunnustab head koostööd vastutava komisjoni ja ELi ametite võrgustiku vahel (edaspidi „võrgustik”), mis kujutab endast ametitele mõeldud foorumit ühishuviküsimuste koordineerimiseks, teabevahetuseks ja ühistes seisukohtades kokku leppimiseks, ning julgustab võrgustikku tugevdama; märgib rahuloluga, et ametite direktorid, kellega eelarve täitmisele heakskiidu andmise iga-aastase menetluse raames ühendust võeti, olid kättesaadavad ja avatud; võtab üllatusega teatavaks võrgustiku 19. oktoobri 2012. aasta kirja, milles Euroopa Parlamendil paluti pöörduda tagasi varasemate aastate tavade juurde; vastupidi, ootab, et võrgustik toetaks eelnenud eelarve täitmisele heakskiidu andmise raportites Euroopa Parlamendi soovitatud muudatusi juhtimise ja läbipaistvuse parandamiseks ning huvide konflikti vastaste meetmete võtmist, millest oleks kasu tarbijatele ja mis hoiaks kokku maksumaksjate raha, ja ergutab võrgustikku seda tegema;
               
            
                  7.
               
               
                  rõhutab vajadust suunata tähelepanu eelarve täitmisele heakskiidu andmise menetluse tulemuslikkusele ja läbipaistvusele ning kutsub kõiki asjaosalisi – kontrollikoda, nõukogu, ameteid ja võrgustikku – suhtuma eelarve täitmisele heakskiidu andmisse just sellest seisukohast; rõhutab, et tähelepanu nihkumine tulemustele ei tohiks mingil juhul kahjustada korrektsust ja usaldusväärset finantsjuhtimist;
               
            
                  8.
               
               
                  juhib siinkohal tähelepanu ameti tulemuste ja koormava haldusstruktuuri seostele; usub, et selleks, et ametid töötaksid võimalikult tõhusalt ja kasutaksid maksimaalselt ära nende käsutuses olevaid ressursse, peavad nad otsima sünergiat, vahetama parimaid tavasid ning jagama teenuseid geograafilise läheduse või asjakohasuse alusel; on seisukohal, et komisjoni pakutavat juurdepääsu teenustele tuleks samuti parandada, laiendada ja hõlbustada;
               
            
                  9.
               
               
                  teeb ettepaneku lihtsustada ametite suhtes kohaldatavaid finantseeskirju, mis võimaldaks vähendada kulutusi ametite halduspersonalile; palub komisjonil koostada selleks asjaomased ettepanekud ning julgustada ameteid kasutama töölevõtmise menetluste puhul lihtsustatud võimalusi, kui standardmenetlus on mõeldud suurematele organisatsioonidele ja kujutab endast ametite jaoks ülemäärast koormust;
               
            
                  10.
               
               
                  märgib murega, et kontrollikoda on tuvastanud palju probleeme, mis mõjutavad mitut ametit, eelkõige seoses järgmisega:
                  
                              —
                           
                           
                              ülekandmised järgmisse eelarveaastasse, mida ei toeta kulukohustused või mis on ebaloomulikult suured;
                           
                        
                              —
                           
                           
                              läbipaistvuse või põhjalikkuse puudumine töölevõtmisel;
                           
                        
                              —
                           
                           
                              hanke- ja lepinguhaldusega seotud probleemid;
                           
                        
                              —
                           
                           
                              võimalik huvide konflikt, sealjuures haldusnõukogu tasandil;
                           
                        
            
                  11.
               
               
                  märgib sellega seoses ära võrgustiku vastuse; väljendab rahulolu ametite koordineeritud tegevuse üle ning nende kavatsuse üle lahendada kontrollikoja tuvastatud probleemid ning nõuab kindlalt, et võrgustik, samuti üksikud ametid, esitaksid eelarve täitmisele heakskiidu andmise eest vastutavale institutsioonile aruande konkreetsete meetmete võtmise edusammude kohta eesmärgiga kõrvaldada kontrollikoja ja Euroopa Parlamendi poolt 2010. aasta eelarve täitmisele heakskiidu andmise menetluse käigus tuvastatud puudused; rõhutab, et vastutus on igal tegevdirektoril ja ametite haldusnõukogudel;
               
            
                  12.
               
               
                  nõuab tungivalt, et võrgustik ja üksikud ametid annaksid eelarve täitmisele heakskiidu andmise eest vastutavale institutsioonile aru edusammudest nende ideede ja lähenemisviiside rakendamisel, et oleks võimalik hinnata, kas valitud lähenemisviis on osutunud tulemuslikuks kontrollikoja tuvastatud ja ühises lähenemisviisis välja toodud probleemsete küsimuste lahendamisel, ning esitaksid eelarve täitmisele heakskiidu andmise eest vastutavale institutsioonile aruande nii individuaalsete kui ka kollektiivsete meetmete kohta kontrollikoja auditileidude käsitlemisel ja selle tulemustest;
               
            
                  13.
               
               
                  toonitab, et ametid on juba mõnda aega nõudnud suuremat paindlikkust nende suhtes finantsmääruse kohaselt kohaldatavate eeskirjade osas; tunnistab, et enamus neist eeskirjadest on ebaproportsionaalsed ning halvasti sobivad mitte ainult enamiku ametite suuruse ja eesmärkide, vaid ka nende tegevuse iseloomuga; on seisukohal, et ametite suhtes kohaldatavate finantseeskirjade ja õigusnormide lihtsustamine parandaks ametite tõhusust, vähendaks nende kulusid ja lahendaks palju kontrollikoja välja toodud probleeme;
               
            
                  14.
               
               
                  võtab teadmiseks asjaolu, et teatavate vabadusel, turvalisusel ja õigusel rajaneva ala ametite puhul on tegemist operatiivametitega ning nende eelarve täitmine sõltub ka välistest teguritest, mida tuleks eelarveprotsessis arvesse võtta;
               
            
         Eelarvehaldus ja finantsjuhtimine
      
      
                  15.
               
               
                  kinnitab, et aastasus on üks kolmest peamisest arvestuspõhimõttest (ühtsus, aastasus ja tasakaal), mis on asendamatud liidu eelarve tõhusa täitmise tagamiseks; on täheldanud, et detsentraliseeritud ametid ei järgi alati seda põhimõtet täielikult;
               
            
                  16.
               
               
                  tuletab ametitele meelde, et endiselt on lahendamata assigneeringute järgmisse eelarveaastasse ülekandmise probleem; võtab teadmiseks ametite selgitused seoses raskustega tegevuskulude ülekandmise vältimisel; on siiski veendunud, et mitmel juhul on veel piisavalt paranemisruumi, eelkõige kulukohustuste assigneeringute parema haldamise abil tegelike vajaduste põhiselt, parema sisemise planeerimise ning üldise tulude prognoosimise abil, samuti rangema eelarvedistsipliini ja regulaarse kulude ülevaate abil; kutsub ameteid ühtlasi üles hindama oma sisemisi haldusmenetlusi, et vähendada halduskoormust, eriti seoses avalike hangete ja töölevõtmise menetlustega; arvab, et nii komisjon kui ka kontrollikoda peaksid ameteid selle ülesande täitmisel mõjusalt abistama;
               
            
                  17.
               
               
                  juhib tähelepanu asjaolule, et mõnel juhul vajab sisemine planeerimine täiustamist, mis eeldab seda, et ametid peaksid tõhustama menetlusi; tõdeb samas, et teatavatel asjaoludel ning asjakohase põhjendusega (nt maksete arveldamine ei olnud lepinguga kaetud aasta jooksul võimalik) peaks see olema läbipaistvalt ära märgitud kontrollikoja aruandes; on arvamusel, et ainult selliselt on võimalik tõeselt hinnata, kas assigneeringute järgmisse aastasse ülekandmisi on liiga palju või mitte;
               
            
                  18.
               
               
                  rõhutab siinkohal vajadust võtta arvesse õigusnormide hierarhiat ning on veendunud, et rõhuasetus peaks olema usaldusväärsel finantsjuhtimisel; juhib siiski tähelepanu sellele, et kehtivad finantseeskirjad ei lahenda nende ametite probleemi, kelle rahastamine tugineb tasudele, ning palub komisjonil ametite suhtes kohaldatavate finantseeskirjade järgmise läbivaatamise käigus esitada ettepanek selle probleemi lahendamiseks; juhib tähelepanu asjaolule, et finantsmäärus ei sobi ka ametitele, millel tekib eelarveülejääk, ja toonitab, et on väga oluline, et finantseeskirjade läbivaatamise käigus kaalutakse viise selle probleemi lahendamiseks, näiteks piiratud reservfondi loomise abil;
               
            
                  19.
               
               
                  ootab et kontrollikoda konsulteeriks välisaudiitorina Euroopa Parlamendi koostatud 2010. aasta eelarve täitmisele heakskiidu andmise raporti ja ametite võrdlusanalüüsi käsitleva raporti järelmeetmena võrgustikuga, et koostada ametite jaoks vabalt kättesaadav ja läbipaistev võrdlus- ja järjestamismenetlus, kasutades olulisi näitajaid sellistes valdkondades nagu usaldusväärne finants- ja eelarve juhtimine, madalad juhtimiskulud ning tegevuse tulemuslikkus, ning esitaks alusandmed kergesti kättesaadavas vormis (nt Exceli failid ja/või CSV-failid);
               
            
                  20.
               
               
                  märgib murega, et eelarvesisese paindlikkuse puudumist on heitnud ette mitu ametit, mis lubab järeldada, et oleks võimalik saavutada säästu, kui eelarves oleks piisavalt paindlikkust erinevate jaotiste vahel; palub komisjonil olukorda põhjalikult analüüsida ning esitada ettepanekud selle küsimuse lahendamiseks;
               
            
                  21.
               
               
                  märgib, et aasta jooksul toimub ametites arvukalt erinevaid auditi- ja kontrollimenetlusi, mis on sageli väga ebaühtlaselt jaotunud ning võivad tekitada ametitele raskusi; on veendunud, et see probleem tuleks lahendada eeskätt nende eri auditite parema koordineerimisega; (8) on veendunud, et ametitega tuleb konsulteerida, leidmaks selles küsimuses praktilisi lahendusi, mis ei takistaks neil oma põhiülesandeid täita; kutsub kontrollikoda, komisjoni, ameteid ja võrgustikku üles leidma küsimusele sellist lahendust, mis sobiks kõigile asjaosalistele;
               
            
                  22.
               
               
                  nõuab, et kõik ametid ja ühisettevõtted esitaksid süstemaatiliselt standardvormis lisa oma lõpliku raamatupidamise aastaaruande avaldamise kohta, mis sisaldab eelarve täitmise aruandes ja eelarve- ning finantsjuhtimise aruannetes esitatavaid andmeid; soovitab, et kõik ametid ja ühisettevõtted esitaksid selle teabe põhjalikult, arusaadavalt, kergesti ligipääsetavalt ja läbipaistvalt (nt Exceli failid ja/või CSV-failid), et nende eelarve täitmist oleks lihtne võrrelda, mis võimaldaks Euroopa Parlamendil ja üldsusel nende kulusid põhjalikult võrrelda;
               
            
                  23.
               
               
                  palub võrgustikul võtta kasutusele üksikasjalik standarditud eelarveridade süsteem, mis võimaldaks koondada ja võrrelda ametite tulusid ja kulusid ning iga eelarverea assigneeringute rakendamist ja kasutamist jaotiste, peatükkide ning ridade kaupa; palub võrgustikul ühtlasi selle võrdluse teostada ning tagada see, et saadud järeldused ning selle aluseks olevad andmed oleksid vabalt kättesaadavad kergesti ligipääsetaval kujul (nt Exceli failid ja/või CSV-failid);
               
            
         Personali- ja töölevõtmise poliitika
      
      
                  24.
               
               
                  juhib tähelepanu sellele, et ametite personalipoliitika aluspõhimõtted on kehtestatud personalieeskirjadega, ning sellele, et ametite suhtes kohaldatavaid õigusnorme on vaja teha paindlikumaks ning lihtsustada, et tagada nende mõjusam toimimine selles valdkonnas; juhib ühtlasi tähelepanu asjaolule, et kuigi personalieeskirjade artikkel 110 võimaldab teatud paindlikkust, teeb komisjon lõpliku otsuse ja seega on oluline, et ametid ja komisjon jõuavad eelnevalt kokkuleppele; on seisukohal, et lahkarvamuste korral peaks komisjon esitama põhjendatud otsuse Euroopa Parlamendi vastutavale komisjonile;
               
            
                  25.
               
               
                  tuletab ametitele meelde, et nad peaksid personalipoliitika sidususe ning vajadustele vastavuse tagamiseks võtma personalipoliitika kavandamisel kasutusele üldise programmilise lähenemisviisi inimressurssidele, mis vastab nende eelarvealasele ja haldussuutlikkusele; juhib ühtlasi tähelepanu asjaolule, et personali planeerimisel tuleks alati võtta arvesse teatud põhilisi kaalutlusi, nagu sooline ja geograafiline tasakaal; väljendab sellega seoses heameelt komisjoni tegevuskavas ette nähtud algatuste ja asjaolu üle, et ametite eriomadusi tunnistatakse nüüd personalieeskirjade praegu toimuva läbivaatamise käigus;
               
            
                  26.
               
               
                  väljendab muret asjaolu pärast, et töötajate ametitesse töölevõtmise menetlused on olnud pidev probleem ametite asutamisest saadik, kusjuures kontrollikoda tuvastas eelarveaastat 2011 käsitlenud auditites selles valdkonnas probleeme või puudusi kõigis ametites peale kahe; on üllatunud, et ei ühises lähenemisviisis ega ka tegevuskavas ei ole selle valdkonna jaoks meetmeid ette nähtud;
               
            
                  27.
               
               
                  on seisukohal, et personalipoliitika kava koostamise kinnistunud tava on kasulik vahend pikaajaliseks kavandamiseks personalivaldkonnas; on üha rohkem mures, et komisjon tühistab kokku lepitud personalipoliitika kavad iga-aastase eelarvemenetluse käigus ja kutsub seetõttu komisjoni üles selles suhtes piiri pidama;
               
            
                  28.
               
               
                  kutsub kõiki ameteid üles andma eelarve täitmisele heakskiidu andmise eest vastutavale institutsioonile aasta tegevusaruande lisas teavet paindliku tööaja ja hüvitava puhkuse süsteemide raames iga palgaastme suhtes kohaldatava lubatud puhkusepäevade arvu kohta;
               
            
         Huvide konflikt ja läbipaistvus
      
      
                  29.
               
               
                  väljendab heameelt kontrollikoja eriaruande nr 15/2012 üle huvide konfliktide haldamise kohta valitud Euroopa Liidu ametites, mis tuleneb Euroopa Parlamendi palvest analüüsida põhjalikult meetodeid, mida ametid kasutavad võimaliku huvide konfliktiga seotud olukordade lahendamiseks;
               
            
                  30.
               
               
                  on arvamusel, et kontrollikoja eriaruande nr 15/2012 peamine lisaväärtus seisneb huvide konflikti haldamise ja ennetamise valdkonnas ametites saavutatud edusammude korrapärases järelevalves; kutsub kontrollikoda üles kohaldama järelmeetmeid ja laiendama selle auditi kohaldamisala muudele ametitele ning esitama auditileiud tulevases selleteemalises eriaruandes;
               
            
                  31.
               
               
                  tuletab meelde, et kontrollikoda hindas eriaruandes nr 15/2012 huvide konflikti küsimuste lahendamise eeskirju ja menetlusi neljas valitud Euroopa Liidu ametis: Euroopa Lennundusohutusametis (EASA), Euroopa Kemikaaliametis (ECHA), Euroopa Toiduohutusametis (EFSA) ja Euroopa Ravimiametis (EMA);
               
            
                  32.
               
               
                  on seisukohal, et kontrollikoja eesmärk oli leida vastus kahele küsimusele: esiteks, kas asjakohased eeskirjad ja menetlused olid kehtestatud, ja teiseks, kas neid eeskirju ja menetlusi rakendati asjakohaselt; märgib ühtlasi, et kontrollikoja töö põhines huvide konflikti määratlusel vastavalt Majanduskoostöö ja Arengu Organisatsiooni (OECD) juhistele ning et kontrollikoja heaks kiidetud miinimumnõuete võrdlusraamistik tulenes samuti OECD juhistest; toonitab siiski, et kuigi OECD juhised annavad selles küsimuses rahvusvahelise võrdlusaluse, seonduvad need põhimõtteliselt avaliku sektori töötajate huvide konfliktiga ega saa seetõttu olla asjakohane alus mõjusaks reageerimiseks võimalikule huvide konfliktile juhtivorganites ja ametite tööga seotud muudes organites, näiteks haldusnõukogudes ja eksperdirühmades; tunnistab siiski OECD juhiste, eriti kingitusi, soodustusi ja muud sellist puudutava kontrollnimekirja väärtust, samuti karistustega seoses tehtud soovitusi, vajadust kontrollida huvide deklaratsioonide täielikkust ja sisu ning nõuet rakendada asjatundlikkust ja selgitada välja võimalik huvide konflikt;
               
            
                  33.
               
               
                  märgib, et huvide konflikt võib esineda ka ameti haldusnõukogu liikmete ja ameti enda vahel, tulenevalt riiklikest või institutsiooni huvidest, mis võivad ohustada ameti nõuetekohast toimimist; kutsub seetõttu komisjoni üles esitama Euroopa Parlamendile kiiresti ettepanek selle küsimuse lahendamiseks; eeldab, et vahepeal avalikustatakse läbipaistvuse huvides ametite haldusnõukogude kõigi liikmete huvide deklaratsioonid;
               
            
                  34.
               
               
                  väljendab kahetsust, et kontrollikoja eriaruandes nr 15/2012 esitatud auditileidude kohaselt ei olnud kohapeal toimunud audititöö lõpetamisel (oktoobris 2011) mitte üheski neljast valitud ametist huvide konflikti olukorrad piisaval tasemel hallatud; märgib, et kui EMA ja EFSA olid huvide konflikti haldamiseks välja töötanud läbimõeldumad eeskirjad, olid ECHAs eeskirjad puudulikud ja EASAs puudusid hoopis;
               
            
                  35.
               
               
                  märgib murega, et kontrollikoja aruandes osutati mitmele puudusele, eelkõige seoses töötajaid ja apellatsiooninõukogu liikmeid puudutavate eeskirjade ja menetluste rakendamisega (ECHA), läbipaistvuse puudumisega iga-aastaste majanduslike huvide deklaratsioonide avaldamisel (EASA) ja huvide konflikti käsitlevate koolitustega (ECHA ja EASA); toonitab, et neljast kontrollikoja auditeeritud ametist olid üksnes EMAs olemas kingituste ja kutsete vastuvõtmise eeskirjad;
               
            
                  36.
               
               
                  väljendab heameelt kontrollikoja poolt neljale auditeeritud ametile esitatud soovituste üle; tunneb heameelt asjaolu üle, et pärast kontrollikoja auditeid on neli valitud ametit võtnud mitmeid meetmeid puuduste parandamiseks; nõuab, et ametid esitaksid eelarve täitmisele heakskiidu andmise eest vastutavale institutsioonile aruande täiendavate meetmete kohta, mis on võetud eespool nimetatud eeskirjade ja menetluste rakendamiseks, et lahendada need puudused, sealhulgas seoses huvide konflikti haldamisega;
               
            
                  37.
               
               
                  võtab teadmiseks, et kontrollikoda selgitas välja mitu olulist puudust seoses töösuhte lõppemise järgsete küsimustega, mis halvendab võimalust ennetada nn pöördukse laadi olukordi; toetab kontrollikoja soovitust, milles toonitatakse vajadus tegelda töösuhte lõppemise järgsete küsimustega, ning on seisukohal, et ameti direktorina töötanud või ametis suurt vastutust omanud iga isiku nn mahajahtumisaega tuleb selgitada;
               
            
                  38.
               
               
                  toetab kontrollikoja soovitust, milles kutsutakse kõiki liidu institutsioone ja detsentraliseeritud ameteid üles analüüsima, kas eriaruande nr 15/2012 soovitused oleksid ka nende puhul asjakohased ja kohaldatavad; on seisukohal, et kõik ametid peaksid töötama välja ulatusliku sõltumatust käsitleva poliitika ja menetlused, mille hulka kuuluvad usalduse kuritarvitamist käsitlev mehhanism ja selged sanktsioonid, ning need ellu viima või muutma saadud kogemuste ja eriaruande nr 15/2012 soovituste põhjal juba olemasolevaid menetlusi; kutsub kõiki ameteid üles andma eelarve täitmisele heakskiidu andmise eest vastutavale institutsioonile selles küsimuses aru enne 2013. aasta lõppu;
               
            
                  39.
               
               
                  väljendab heameelt Euroopa ombudsmani otsuse üle korraldada omaalgatuslik uurimine seoses mitme komisjonis hiljuti teada antud nn pöördukse laadi huvide konflikti juhtumiga; kordab ombudsmani hoiatust, et kuigi huvide konflikti mõjus haldamine on hea valitsemistava ning usaldusväärse eetilise käitumise oluline osa, ei viita kõik juhtimise ja eetikaga seotud probleemid tingimata huvide konfliktile; on seisukohal, et huvide konflikti tuleb vaadata rangelt piiritletuna, ning toonitab, et liidu institutsioone puudutava huvide konfliktiga seoses tuleb edendada koolitust ning ennetusstrateegiaid ja meetmeid;
               
            
                  40.
               
               
                  avaldab heameelt kontrollikoja soovituse üle, et liit kaaluks huvide konflikti olukordade haldamisele pühendatud õigusraamistiku edasist arendamist;
               
            
                  41.
               
               
                  väljendab heameelt detsentraliseeritud ameteid käsitleva 19. juuli 2012. aasta institutsioonidevahelise ühisavalduse ja eelkõige selle huvide konflikti haldamist ning ennetamist (punktid 11 ja 18) ning teaduslike ekspertide sõltumatust käsitlevate sätete (punkt 20) üle;
               
            
                  42.
               
               
                  kutsub kontrollikoda üles hindama seda, kuidas ametid on rakendanud tema eriaruandes nr 15/2012 sisalduvatele soovitustele tuginevaid meetmeid; palub võrgustikul töötada välja ettepanekud, mis tuginevad heade tavade ja saadud kogemuste vahetusele, et tal oleks võimalik koostöös komisjoni ja kontrollikojaga selgitada välja need ametid või tegevusvaldkonnad, kus on kõige suurem huvide konflikti oht; väljendab sellega seoses heameelt liidu institutsioonides lobitööd tegevate rühmade läbipaistvusregistri läbivaatamise üle ja nõuab tungivalt, et komisjon ja ametid rakendaksid sellest läbivaatamisest tulenevaid meetmeid seoses võimaliku huvide konfliktiga;
               
            
                  43.
               
               
                  tervitab komisjoni kavandatavaid meetmeid huvide konflikti valdkonnas, eelkõige komisjoni kavatsust koostada suunised haldusnõukogude liikmete ja direktorite, teaduskomiteede ekspertide ja apellatsiooninõukogude liikmete huvide konflikti ärahoidmise ja haldamise sidusa poliitika kohta; (9) see on ülesanne, mille suhtes komisjon võttis ise kohustuse ja mille esitamise tähtajaks ta kehtestas 2013. aasta; märgib rahuldustundega, et selle ülesande puhul on tegu komisjoni prioriteetse meetme ja eesmärgiga; nõuab tungivalt, et komisjon peaks kinni selle meetme täitmisele seatud tähtajast ja esitaks eelarve täitmisele heakskiidu andmise eest vastutavale institutsioonile aruande selle meetme tulemustest enne 2013. aasta lõppu ning lisaks sellele asjakohased seadusandlikud ettepanekud;
               
            
                  44.
               
               
                  märgib sellega seoses, et komisjon on näinud ette kaks meedet, mille ametid peavad 2013. aastal ellu viima, nimelt võtma vastu ja rakendama selget huvide konflikti alast poliitikat ja eelkõige vahetama kogemusi ja võimaluse korral töötama välja koordineeritud lähenemisviisi ühistele probleemidele, mis puudutavad teaduskomiteesid ja apellatsiooninõukogusid, ning määratlema läbipaistvad ja objektiivselt kontrollitavad kriteeriumid apellatsiooninõukogude liikmete erapooletusele ja sõltumatusele ning vaatama läbi teaduskomiteede liikmete valikumenetlused; (10) nõuab, et ametid esitaksid eelarve täitmisele heakskiidu andmise eest vastutavale institutsioonile aruande nende ülesannete hetkeolukorrast enne 2013. aasta lõppu;
               
            
                  45.
               
               
                  palub komisjonil pidada silmas vajadust säilitada huvide konflikti haldamisel ühelt poolt asjakohane tasakaal riski ja saadava kasu vahel ja teiselt poolt eesmärki saada parimat teadusalast nõu; on seisukohal, et vaatamata käitumisjuhendite ja eetikasuuniste lisandumisele ei saa huvide konflikti välistada; on seisukohal, et käitumisjuhendite ja eetikasuuniste vastuvõtmine on vajalik, aga mitte piisav, ning huvide konflikti kaotamist on võimalik saavutada üksnes lihtsate ja asjakohaste eeskirjade rakendamise ning mõjusa jõustamisega aususe ning läbipaistvuse üldkultuuri osana;
               
            
                  46.
               
               
                  kordab, et ulatuslik läbipaistvus on huvide konflikti ohu leevendamisel kesksel kohal; kutsub seetõttu üles ameteid, kes ei ole seda veel teinud, avaldama oma veebilehtedel haldusnõukogu liikmete, juhtivtöötajate, väliste ja asutusesiseste ekspertide nimekirjad koos nende huvide deklaratsioonide ja elulugudega;
               
            
         Tegevuskava
      
      
                  47.
               
               
                  väljendab heameelt ELi detsentraliseeritud ameteid käsitleva ühise lähenemisviisi järelmeetmete tegevuskava üle (edaspidi „tegevuskava”), mille komisjon võttis vastu 2012. aasta detsembris, ning kutsub kõiki asjaosalisi selles väljendatud ideid arvesse võtma, eelkõige seoses uue mitmeaastase finantsraamistiku üle peetavate läbirääkimistega;
               
            
                  48.
               
               
                  toetab täielikult tegevuskavas esitatud komisjoni peamisi eesmärke, nimelt saavutada tasakaalustatum juhtimine, suurendada ametite tõhusust ja vastutust ning kehtestada suurem sidusus ametite toimimise vahel, avaldab heameelt selles soovitatud meetmete üle, eelkõige seoses haldusnõukogude lihtsustamisega, püüdlustega saavutada ametite vahel sünergia ja mõne ameti võimaliku liitmisega;
               
            
                  49.
               
               
                  märgib siiski, et kuigi tegevuskava on heaks lähtepunktiks, puudub selles ikkagi põhjalik hinnang praeguste ametite tervikpildile, nagu ka selge nägemus ja strateegia vajaduse kohta ametite ajakohastamiseks; on veendunud, et komisjon oleks võinud olla ambitsioonikam ja nõudlikum konkreetsete meetmete osas, mis on suunatud üksikutele ametitele või ametite rühmadele; avaldab kahetsust selle üle, et institutsioonidevahelise töörühma kauakestnud tööga on praeguseks saavutatud suhteliselt tagasihoidlikke tulemusi, ning selle üle, et nõukogu ei ole näidanud üles avatust ambitsioonikama lähenemisviisi suhtes; on veendunud, et ennetavam ja kaugelevaatavam lähenemisviis oleks andnud märkimisväärselt suurema lisaväärtuse;
               
            
                  50.
               
               
                  väljendab heameelt asjaolu üle, et üks ühise lähenemisviisi prioriteete on ametite juhtimise parandamine, eelkõige haldusnõukogu ja tegevdirektori rollide selgema määratlemisega ja nõukogudes olevate komisjoni ning Euroopa Parlamendi esindajate volituste läbivaatamisega; on seisukohal, et see protsess aitab ka selgitada ametite suhteid liidu institutsioonide ning liikmesriikidega, luua ametitele tugevdatud vastutusmehhanismid ja määratleda komisjoni vastutuse määr ametite tegevuse suhtes, järgides seejuures ametite iseseisvuse põhimõtet;
               
            
                  51.
               
               
                  kutsub komisjoni üles kasutama Euroopa poolaasta raames paremini ära suutlikkuse suurendamist ja ametite soovitusi, eelkõige iga-aastase majanduskasvu analüüsi ja makromajanduslike näitajate koostamisel; rõhutab, et ametitel on otsustav roll strateegia „Euroopa 2020” eesmärkide saavutamisel;
               
            
         Sõltumatus
      
      
                  52.
               
               
                  rõhutab ametite sõltumatuse ülimat tähtsust; tuletab meelde, et ametitel peaks olema võimalik täita oma volitusi sõltumatult, ja väljendab kahetsust, et see ei ole praegu alati nii; on veendunud, et komisjoni peadirektoraate tuleks käsitada ametite partneritena, ja märgib murega, et komisjoni sekkumised heidavad mõnikord varju ametite otsuste ja võetud meetmete objektiivsusele, eriti kui tegu on tarbijate turvalisust puudutavate suurte riskidega;
               
            
         Vastutus
      
      
                  53.
               
               
                  on seisukohal, et ametite demokraatlikku vastutust tuleks ühtlustada, eelkõige selles osas, kuidas ametid annavad aru eelarve täitmisele heakskiidu andmise eest vastutavale institutsioonile (praegu esineb eelkõige ebajärjekindlust finantsteabe esitusviisis ja eelarve täitmisele heakskiidu andmise järelaruannete esitamises); on veendunud, et tugevam ja paremini struktureeritud aruandlus Euroopa Parlamendi ees parandaks Euroopa Parlamendi ja ametite suhteid; arvab, et praegune olukord on üsna killustatud ning liiga sageli toimuvad kontaktid ja aruandlus ainult juhtumipõhiselt;
               
            
                  54.
               
               
                  on seisukohal, et on väga oluline, et ametite eest vastutavad parlamendikomisjonid kontrolliksid ametite aasta tööprogramme võimalikult tähelepanelikult ja tagaksid selle, et need kajastaksid käesolevat olukorda ning poliitilisi prioriteete; ootab sellega seoses, et ametid teeksid oma aasta tööprogrammide koostamisel nende parlamendikomisjonide ja komisjoniga tihedat koostööd vastavalt 19. juuli 2012. aasta ühisavaldusele detsentraliseeritud ametite kohta;
               
            
                  55.
               
               
                  palub ametitel avaldada läbipaistvuse ja demokraatliku kontrolli, sealhulgas Euroopa Parlamendi teostatava kontrolli huvides oma veebilehtedel haldusnõukogu koosolekute protokollid;
               
            
                  56.
               
               
                  teeb ettepaneku, et parlamendi eelarvekontrollikomisjoni liige peaks saama osaleda vaatlejana ametite haldusnõukogu koosolekutel;
               
            
         Võimalused teatavate ametite tihedamaks koostööks ja ühinemiseks
      
      
                  57.
               
               
                  on seisukohal, et Euroopa Politseikolledži (CEPOL) ja Euroopa Politseiameti (Europol) vahel tuleks otsida täiendavat sünergiat, võttes arvesse 2011. aastal CEPOLi välja antud uuringu (leping CEPOL/CT/2010/002) tulemusi; märgib, et kolledž lahkub 2014. aasta märtsis oma praegustest ruumidest Bramshillis (Ühendkuningriik); soovitab, et komisjon esitaks Euroopa Parlamendile ja nõukogule ettepaneku kolledži ümberkolimiseks Haagi (Madalmaad), kus praegu asub Europol, et ametid saaksid jagada ruume ja teenuseid nii, et kummagi ameti põhiülesandeid ja autonoomiat ei seataks ohtu; toonitab, et kiire otsus CEPOLi ümberpaigutamise kohta vähendaks oluliselt ebakindlust, mis võib mõjutada negatiivselt töötajaid ja töölevõtmise menetlusi;
               
            
                  58.
               
               
                  kutsub komisjoni üles analüüsima koostöös Euroopa Koolitusfondi, Euroopa Kutseõppe Arenduskeskuse, Euroopa Elu- ja Töötingimuste Parandamise Fondi ja Euroopa Tööohutuse ja Töötervishoiu Agentuuriga põhjalikult nende ametite vahelist sünergiat ja andma eelarve täitmisele heakskiidu andmise eest vastutavale institutsioonile teada nende võimalikust suuremast integreerimisest; kutsub nimetatud ameteid ja komisjoni üles hindama tihedama koostöö võimalikku mastaabisäästu ja tegevuse optimeerimist;
               
            
                  59.
               
               
                  on seisukohal, et teatavate ametite tegevust tuleks tihedamalt koordineerida, eriti otsuste osas, mis mõjutavad muu ameti vastutusvaldkonda; teeb ettepaneku, et asjaomased ametid jõuaksid omavahel asjaomaste sidusrühmade kaasamisel kokkuleppele, et hoida ära konkureerivate õigusaktide loomine; kutsub ameteid üles teavitama sellistel juhtudel pidevalt Euroopa Parlamendi vastutavaid komisjone;
               
            
         Parimate tavade jagamine
      
      
                  60.
               
               
                  rõhutab vajadust tagada see, et hiljuti moodustatud uued ametid (nt Energeetikasektorit Reguleerivate Asutuste Koostööamet, Euroopa Pangandusjärelevalve (EBA), Euroopa Kindlustus- ja Tööandjapensionide Järelevalve (EIOPA) ja Euroopa Väärtpaberiturujärelevalve (ESMA), mis kõik asutati 2011. aastal) saaksid kasu vanemate ja kogenenumate ametite headest tavadest, et vältida töölevõtmise, hangete ja finantsmäärustega seotud probleeme;
               
            
                  61.
               
               
                  märgib rahuloluga, et hiljuti moodustatud ametid osalevad võrgustiku koosolekutel kolm korda aastas ja need koosolekud hõlmavad parimate tavade vahetamist; märgib ühtlasi, et hiljuti moodustatud uusi ameteid kutsutakse osalema allvõrgustikes, mis on moodustatud selleks, et arutada tehnilisi teadmisi nõudvaid küsimusi, eelkõige haldusjuhtide allvõrgustikus, mis korraldab koosolekuid sama sageli kui võrgustik ja tegeleb töölevõtmise, hangete ja finantsmääruste teemadega;
               
            
                  62.
               
               
                  võtab teadmiseks kaks ESMA korraldatud õppekülastust Euroopa Raudteeagentuuri (ERA) 2011. aastal ja Euroopa Meresõiduohutuse Ametisse (EMSA) 2012. aastal, mille käigus oli ESMA töötajatel võimalus õppida tundma nende väljakujunenud ametite parimaid tavasid; võtab teadmiseks ESMA, EIOPA ja EBA vahel arenenud tihedad kontaktid, kogemuste vahetamise, tavade ühtlustamise ja sünergiast kasusaamise;
               
            
                  63.
               
               
                  kutsub võrgustikku üles tegema koostööd komisjoniga, et uurida võimalusi korraldada ametitele ühiseid koolitusi kontrollikoja poolt 2011. aastal tuvastatud finantsprobleemide lahendamiseks;
               
            
         Euroopa järelevalveasutused
      
      
                  64.
               
               
                  märgib murega, et finantsmääruse sätteid ei ole järelevalveasutuste rahastamiskorra osas täielikult kohandatud, kuna eelarvet rahastatakse 55–60 % osas liikmesriikide ja Euroopa Vabakaubanduse Assotsiatsioon (EFTA) riikide osalusest; on seisukohal, et tuleb leida asjakohased mehhanismid, et tagada segarahastamisest tulenevalt konkreetsetele riskidele avatud järelevalveasutuste turvalisus ja finantsstabiilsus; on seisukohal, et seda küsimust tuleks ametite osas käsitleda hiljemalt finantsmääruse järgmise läbivaatamise ajal, ning kutsub komisjoni üles olukorda hindama ja esitama selle küsimuse kohta aruande eelarve täitmisele heakskiidu andmise eest vastutavale institutsioonile;
               
            
                  65.
               
               
                  toonitab, et väga tähtis on viia asjakohaselt vastavusse ühelt poolt eraldatud eelarve ja olemasolevad ametikohad ning teiselt poolt järelevalveasutusele usaldatud ülesanded, kuna mittevastavus võib põhjustada personali tasakaalustamatuse ühelt poolt järelevalveasutuste personali töölevõtmise ja teiselt pool riikide ekspertide kaasamise vahel; väljendab muret asjaolu üle, et komisjon muutis järelevalveasutuste välja pakutud ametikohtade loetelusid seda asjaolu selgelt välja toomata; nõuab, et komisjoni tegevus oleks selles ja muudes küsimustes täiesti läbipaistev;
               
            
                  66.
               
               
                  märgib seoses sellega muret, mida väljendati 2012. aasta detsembris toimunud finantssektori hindamise IMFi esialgsetes järeldustes liidu kohta, milles soovitati suurendada Euroopa järelevalveasutuste vahendeid ja volitusi, et võimaldada neil oma ülesandeid edukalt täita, suurendades samas ka nende tegevuslikku sõltumatust;
               
            
         Sooline võrdõiguslikkus
      
      
                  67.
               
               
                  rõhutab sellise poliitika loomise tähtsust, millega oleks tagatud naiste ja meeste nõuetekohane esindatus ametite juhtorganites; nõuab, et võrgustik kehtestaks ja edendaks parimate tavade üldsuuniseid selles küsimuses ka siis, kui ametite asutamismäärustes puuduvad sellekohased näidustused; palub, et ametite tegevdirektorid, kellel on personaliküsimuste eest lõplik vastutus, tagaksid soolise võrdõiguslikkuse nii ametite töötajate seas üldiselt kui ka vastutusrikastel ametikohtadel olevate töötajate hulgas;
               
            
                  68.
               
               
                  märgib murelikult, et ametite tegevdirektorite ametikohtadel on vähe naisi, arvestades seda, et enamiku ametite direktorid määrab ametisse haldusnõukogu komisjonis vastu võetud nimekirja alusel; kutsub ametite haldusnõukogusid ja komisjoni üles tagama soolise võrdõiguslikkuse põhimõtete järgimine ja võtma arvesse 2010. aastal alustatud komisjoni strateegiat eesmärgiga saavutada parem sooline tasakaal vastutusrikastel ametikohtadel; väljendab muret asjaolu üle, et ühises lähenemisviisis ja tegevuskavas ei loetleta eesmärkide hulgas soolise võrdõiguslikkuse poliitikat, ning kutsub komisjoni üles koostama konkreetseid ettepanekuid selle küsimuse käsitlemiseks;
               
            
                  69.
               
               
                  märgib, et esindajate valimine ametite juhtorganitesse on liikmesriikide kohustus; kutsub liikmesriike üles pidama oma esindajaid nendesse organitesse nimetades silmas soolise võrdõiguslikkuse põhimõtteid ning nõuab tungivalt, et tegevdirektorid tõstaksid juhatuse esimehe ja aseesimehe valimisel juhatuse liikmete teadlikkust selles küsimuses; märgib rahuloluga, et praeguse eesistujakolmiku ametitest kahes on juhatuse esimeheks naine;
               
            
         Keerukad IT-süsteemid
      
      
                  70.
               
               
                  rõhutab, et ametitel ja komisjonil on vaja kooskõlastada ning jagada parimaid tavasid ja kogemusi, et lahendada tehnilisi ja halduslikke probleeme, mida põhjustavad keerukad infotehnoloogiasüsteemid, mis peavad toimima kogu liidu ulatuses; peab kummaliseks, et komisjon võtab ametitelt komisjoni IT-süsteemide kasutamise eest tasu ning et neid tasusid ei kehtestata objektiivsete näitajate, näiteks ameti suuruse alusel; arvestades, et need tasud kujutavad väikestele ametitele märkimisväärset koormust, kutsub komisjoni üles, juhul kui tasude võtmisele puudub alternatiiv, kohandama tasusid selliselt, et võetakse arvesse ametite suurust ning finantssuutlikkust;
               
            
                  71.
               
               
                  juhib komisjoni tähelepanu raskustele, millega puutuvad kokku ametid, kes kasutavad keerukaid IT-süsteeme, nagu tekkepõhine raamatupidamisarvestus (ABAC) ja Sysper2, tulenevalt asjaolust, et need süsteemid on kavandatud pigem komisjoni kui ametite vajaduste rahuldamiseks; väljendab heameelt meetmete üle, mida võtavad selle probleemi tagajärgedega tegelevad allvõrgustikud, eelkõige ELi ametite info- ja sidetehnoloogia võrgustik (IT-küsimused) ja haldusjuhtide allvõrgustik (ABAC ja Sysper2), ning kutsub komisjoni üles tegema ametitega selles küsimuses tihedamat koostööd;
               
            
                  72.
               
               
                  teeb ettepaneku, et ametitele antaks võimalus kasutada komisjoni personalitarkvara või muud tarkvara selle asemel, et kohustada neid ostma ise kallist tarkvara;
               
            
                  73.
               
               
                  teeb ettepaneku, et Euroopa Parlament kaaluks, selleks et hõlbustada eelarve täitmisele heakskiidu andmise eest vastutava institutsiooni tööd ametite osas ning arvestades ametite suurt arvu ja nende töö ning sealt tuleva teabe järjest suuremat keerukust, alates järgmisest eelarveaastast ametit käsitleva arvamuse uurimisel ja ettevalmistamisel ümberkorralduse tegemist, millega nähakse ette mitme arvamuse koostaja nimetamine, nagu on tänavu juba muude institutsioonide puhul tehtud;
               
            
                  74.
               
               
                  teeb presidendile ülesandeks edastada käesolev resolutsioon ametitele, mille suhtes kohaldatakse eelarve täitmisele heakskiidu andmise menetlust, samuti nõukogule, komisjonile ja kontrollikojale.
               
            
         (1)  ELT L 286, 17.10.2012, lk 388.
      
         (2)  EÜT L 248, 16.9.2002, lk 1.
      
         (3)  ELT L 298, 26.10.2012, lk 1.
      
         (4)  EÜT L 357, 31.12.2002, lk 72.
      
         (5)  ELT C 368, 16.12.2011.
      
         (6)  ELT C 161 E, 31.5.2011, lk 62.
      
         (7)  ELT C 51 E, 22.2.2013, lk 121.
      
         (8)  Vt ELi detsentraliseeritud ameteid käsitleva ühise lähenemisviisi järelmeetmete tegevuskava, meede 53.
      
         (9)  Vt ELi detsentraliseeritud ameteid käsitleva ühise lähenemisviisi järelmeetmete tegevuskava, meede 33.
      
         (10)  Vt ELi detsentraliseeritud ameteid käsitleva ühise lähenemisviisi järelmeetmete tegevuskava, meetmed 34 ja 35.